Komunikazzjoni mill-Kummissjoni lill-Kunsill u lill-Parlament Ewropew - Analiżi ta' l-operat tal-Kunsilli Konsultattivi Reġjonali /* KUMM/2008/0364 finali */





[pic] | KUMMISSJONI TAL-KOMUNITAJIET EWROPEJ | Brussel 17.6.2008 KUMM(2008) 364 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Analiżi ta' l-operat tal-Kunsilli Konsultattivi Reġjonali WERREJ 1. Daħla 3 2. Evalwazzjoni ta’ l-elementi ewlenin tal-qafas ġenerali stabbilit mid-Deċiżjoni tal-Kunsill 2004/585/KE kif emendata bid-Deċiżjoni tal-Kunsill 2007/409/KE. 4 2.1. Kopertura ġeografika 4 2.2. Struttura, sħubija u proċeduri ta’ operazzjoni 5 2.2.1. Struttura 5 2.2.2. Sħubija 5 2.2.3. Il-kompożizzjoni ta’ korpi statutorji 6 2.2.4. Il-proċeduri operattivi 7 2.3. Parteċipazzjoni minn mhux membri 7 3. Il-kontribut ta’ l-RACs għall-proċess tat-teħid tad-deċiżjonijiet fil-PKS 8 3.1. Xejriet ġenerali: djalogu mtejjeb ma’ u bejn il-partijiet konċernati 8 3.2. Segwitu tal-parir ta’ l-RAC 9 3.3. Modi possibli biex tittejjeb il-kwalità u l-prontezza tal-parir ta’ l-RAC 10 4. Konklużjoni 11 ANNESS 1 – RACs operattivi (01/01/2008) 13 ANNESS 2 - Statistika dwar l-attività ta' l-RACs 14 1. DAħLA Il-Kunsilli Konsultattivi Reġjonali (RACs) twaqqfu sabiex jgħinu l-Politika Komuni tas-Sajd (PKS) biex tibbenefika mill-għarfien u l-esperjeza tas-sajjieda u partijiet konċernati oħra u biex jitqiesu l-kundizzjonijiet varji madwar l-ilmijiet Komunitarji[1]. Dawn jikkontribwixxu għall-ilħiq ta’ l-għanijiet tal-PKS billi jagħtu pariri lill-Kummissjoni u lill-Istati Membri. Id-Deċiżjoni tal-Kunsill Nru 2004/585/KE tad-19 ta’ Lulju (“id-Deċiżjoni”) stabilixxiet qafas komuni għall-RAC, inkluż l-għadd tagħhom (sebgħa b’kollox), il-firxa ġeografika, l-istruttura u l-kompożizzjoni, kif ukoll ċerti regoli proċedurali[2]. L-RACs huma korpi mmexxija mill-partijiet konċernati li jirċievu għotja Komunitarja biex ikopru parti mill-ispejjeż operattivi tagħhom. L-Artikolu 11 tad-Deċiżjoni jistabbilixxi li “ tliet snin wara d-data li fiha l-aħħar RAC isir operattiv, jew, mhux aktar tard mit-30 ta’ Ġunju 2007, il-Kummissjoni għandha tirrapporta lill-Parlament Ewropew u lill-Kunsill dwar l-implimentazzjoni ta’ din id-Deċiżjoni u l-operat ta’ l-RACs.” Fil-fatt, il-proċess tat-twaqqif ta’ l-RACs ħa aktar minn tliet snin u għadu ma tlestiex. Sat-30 ta’ Ġunju 2007, sitta minn sebgħa RACs kienu ġew stabbiliti, minkejja tnejn minn dawn - l-RAC ta- l-Ilmijiet tal-Lbiċ u l-RAC tad-Distanzi Twal – twaqqfu biss fir-Rebbiegħa 2007 (ara l-Anness 1). Minħabba li l-RAC tal-Mediterran għadu ma twaqqafx, ir-rapport ta' l-evalwazzjoni kien ikopri biss erba’ RACs li kieku ġie ppublikat f’Ġunju ta’ l-2007. Għalhekk il-Kummissjoni ddeċidiet li tipposponi l-publikazzjoni ta’ din l-analiżi b’sena. Sadanittant, wara l-ewwel evalwazzjoni tal-potenzjal ta’ l-RACs illi jikkontribwixxu għall-iżvilupp tal-PKS, il-Kummissjoni pproponiet emenda fir-reġim finanzjarju tagħhom, li jirrikonoxxi li l-RACs jeħtieġu stabbiltà finanzjarja biex jaqdu r-rwol konsultattiv tagħhom b’mod effikaċi fi ħdan il-PKS. Il-proposta kisbet l-appoġġ tal-Kunsill u l-Parlament, u daħlet fis-seħħ fil-15 ta' Ġunju 2007[3]. Dan ir-rapport jippreżenta l-analiżi u l-evalwazzjoni tal-Kummissjoni tal-qafas attwali għall-funzjonament ta' l-RACs[4]. Barra minn hekk jittratta l-kontribut ta' l-RACs għall-PKS, juri x-xejriet attwali u jipproponi titjib fil-proċess tal-konsultazzjoni. F’konformità ma’ l-Artikolu 11 tad-Deċiżjoni, l-evalwazzjoni tal-Kummissjoni ma teżaminax l-iżvilupp possibbli tar-rwol ta' l-RACs fis-sistema ta' governanza tal-PKS, kif imfissra fir-Regolament tal-Kunsill Nru 2371/2002. Dan għandu jsir fil-kuntest tar-riforma li jmiss tal-PKS. 2. Evalwazzjoni ta’ l-elementi ewlenin tal-qafas ġenerali stabbilit mid-Deċiżjoni tal-Kunsill 2004/585/KE kif emendata bid-Deċiżjoni tal-Kunsill 2007/409/KE. 2.1. Kopertura ġeografika L-opinjoni tal-Kummissjoni hija li, kumplessivament, il-kopertura ġeografika attwali hija sodisfaċenti u li mhux meħtieġ li jitwaqqfu RACs oħra. L-RACs għandhom jagħmlu użu sħiħ mill-possibbiltà li jiġu stabbiliti sottotaqsimiet biex jitrattaw kwistjonijiet speċifiċi, speċjalment għal dawk li jkopru oqsma kbar ħafna. Tressqu quddiem il-Kummissjoni għadd ta’ mistoqsijiet speċifiċi fir-rigward tal-kopertura ġeografika ta' l-RACs li jistgħu jiġu diskussi aktar ma’ l-Istitituzzjonijiet u l-partijiet konċernati l-oħra. 1. Ġie enfasizzat li ż-żona IV ta’ l-ICES (il-Punent ta’ l-Iskozja) iktar tabqel mal-Baħar tat-Tramuntana, kemm mil-lat bijoloġiku kif ukoll minn dak soċjoekonomiku. 2. Fir-rigward ta' l-RAC Pelaġiku, id-Deċiżjoni tal-Kunsill tillimita l-kompetenza tiegħu għal erba' stokkijiet speċifiċi fiż-żoni kollha ħlief fil-Baltiku u l-Mediterran. Tressqet il-mistoqsija jekk għandux ikopri l-istokkijiet pelaġiċi l-oħra jew is-sajd assoċjat, bħalma hu dak għan- Norway pout u ċ-ċiċċirell fil-Baħar tat-Tramuntana. Il-Kummisjoni tqis li l-limiti għal RAC għandhom, kemm jista’ jkun, jaqblu mal-limiti naturali ta’ l-ekosistemi, u għalhekk toqgħod lura milli tipproponi li tiġi emendata d-Deċiżjoni f’dan ir-rigward. 3. Il-ġestjoni ta’ l-istokkijiet tal-baħar fond saret kwistjoni politika importanti għas-sajd Ewropej u qed tiġi diskussa attwalment f'bosta gruppi ta’ ħidma ta’ l-RACs abbażi ta' kriterji ġeografiċi. Fl-opinjoni tal-Kummissjoni, filwaqt li mhux neċessarju li jinħoloq RAC speċifiku għall-istokkijiet tal-baħar fond, għandhom jitwaqqfu gruppi ta’ ħidma konġunti biex jikkoordinaw il-parir ta’ l-RAC dwar dan is-suġġett u tiġi evitata d-duplikazzjoni tax-xogħol. 4. Id-Deċiżjoni ma ssemmix espliċitament il-Baħar l-Iswed. Madankollu, l-RAC tal-Mediterran jista' jitratta l-Baħar l-Iswed permezz ta' grupp ta' ħidma speċifiku, kif jiġri fil-każ tal-Kummissjoni Ġenerali għas-Sajd fil-Mediterran – il-mudell li fuqu kien ġie bbażat l-Anness I tad-Deċiżjoni ta’ l-2004. Alternattiva oħra hija fora ad hoc tad-diskussjoni bejn partijiet konċernati mir-Rumanija, il-Bulgarija, pajjiżi rilevanti mhux fl-UE u l-Kummissjoni. Il-Kummissjoni ma tarax bżonn immedjat biex jitwaqqaf RAC għall-Baħar l-Iswed, imma taħseb li hemm bżonn urġenti għal azzjoni konkreta fil-livell reġjonali fir-rigward tal-ġestjoni tas-sajd, ir-riċerka, il-ġbir tad-dejta u l-valutazzjoni ta' l-istokk fir-reġjun tal-Baħar l-Iswed. Spiss ikun hemm kwistjonijiet li jkunu ta’ interess għal żewġ RACs jew aktar. F’dawn il-każijiet, l-RACs għandhom jimmiraw li jikkoordinaw il-pożizzjonijiet tagħhom u joħorġu rakkomandazzjonijiet konġunti, kif previst fl-Artikolu 8 tad-Deċiżjoni. Laqgħat fost l-RAC joffru opportunitajiet għas-seġretarjati u l-presidenti ta’ l-RACs biex jippjanaw id-diskussjoni tal-kwistjonijiet ta’ interess komuni, u din il-prassi għandha titkompla. 2.2. Struttura, sħubija u proċeduri ta’ operazzjoni 2.2.1. Struttura Kull RAC għandha Assemblea Ġenerali u Kumitat Eżekuttiv u hija appoġġata b’segretarjat u għadd ta’ gruppi ta’ ħidma. Barra minn hekk, xi RACs żviluppaw gruppi mmirati biex jaħdmu fuq kwistjonijiet tekniċi speċifiċi qabel it-tnedija diskussjoni dwar il-gruppi ta’ ħidma u/jew il-Kumitat Eżekuttiv. Filwaqt li din il-prattika tista’ tiffaċilita diskussjonijiet sussegwenti, għandha tingħata biżżejjed attenzjoni biex jiġi żgurat li l-partijiet kollha interessati, inkluż l-osservaturi attivi (il-Kummissjoni u l-amministrazzjonijiet nazzjonali/reġjonali), jekk iridu jkunu jistgħu jipparteċipaw mingħajr restrizzjonijiet diretti jew indiretti, bħalma huwa n-nuqqas ta’ interpretazzjoni. Madankollu, proliferazzjoni mhux xierqa fil-gruppi ta’ ħidma għandha tiġi evitata, u fil-futur tista’ tkun meħtieġa xi razzjonalizzazzjoni. 2.2.2. Sħubija - Is-settur tas-sajd Is-sottosettur tal-qbid kien l-aktar settur attiv tas-sajd. Dan kif kien mistenni, minħabba li, skond it-termini tad-Deċiżjoni, kull Kumitat Eżekuttiv għandu jinkludi talanqas rappreżentant wieħed tas-sottosettur tal-qbid minn kull Stat Membru konċernat. Proċessuri, negozjanti u organizzazzjoni oħra tas-suq, bħal bejjiegħa bl-imnut, huma inklużi wkoll fid-definizzjoni tas-settur tas-sajd fid-Deċiżjoni. Dawn il-parteċipanti, flimkien ma' l-organizzazzjonijiet tal-konsumatur, għandhom rwol importanti fl-iżviluppi tas-suq tas-sajd. Skond il-Kummissjoni dawn l-interessi għandhom ikunu aktar attivi, sabiex jgħinu fil-formazzjoni tal-PKS “mix-xbieki għal platt". Il-parteċipazzjoni mill-interessi bażiċi ma kinitx sinifikanti daqs kemm kien mistenni. Dan jista’ jkun inevitabbli fil-kuntest ta’ organizzazzjonijiet kbar bħalma huma l-RACs. Barra minn hekk, bosta portijiet tas-sajd ma għandhomx faċilitajiet adegwati biex jospitaw il-laqgħat ta’ l-RACs. Madankollu, l-parteċipazzjoni ta’ l-interessi diretti għandha titħeġġeġ. - Interessi oħra F’xi RACs, l-NGOs ambjentali u dwar l-iżvilupp kienu parteċipanti attivi minkejja xi problemi ta’ kapaċità u diffikultajiet biex ilaħħqu mal-laqgħat tal-gruppi ta’ ħidma kollha. Il-Kummissjoni tixtieq tara aktar parteċipazzjoni attiva mill-produtturi fl-akkwakultura, sajjieda għad-divertiment u sports, u konsumaturi, billi r-rwol ta’ dawn il-partijiet konċernati huwa fil-politika attwali u x-xejriet tas-suq li jaffettwaw il-PKS. Ir-rilevanza li jkun hemm ‘netwerks tan-nisa’ fil-grupp tas-‘settur tas-sajd’ tista’ terġa’ tiġi kkunsidrata. F’kważi l-RACs kollha, l-gruppi li jirrapreżentaw 'in-netwerks tan-nisa' jridu jkunu parti mill-grupp ta’ ‘interessi oħra’, minħabba li jemmnu li l-interessi tagħhom imorru lil hinn mis-sajd biex jinkludu d-dimensjoni soċjoekonomika tar-reġjuni kostali kollha. Għadd ta' gruppi li l-sħubija fihom tinkludi interessi mis-settur tas-sajd talbu biex jingħaqdu ma' RAC bħal ‘interessi oħra’. Il-proliferazzjoni ta’ tali organizzazzjonijiet li jifittxu postijiet fuq il-Kumitati Eżekuttivi hija kawża ta’ tħassib għall-Kummissjoni, minħabba s-sogru li jitħarbat il-bilanċ attwali ta’ l-interessi. 2.2.3. Il-kompożizzjoni ta’ korpi statutorji - L-Assemblea Ġenerali L-Assemblea Ġenerali tapprova r-rapport annwali u taħtar il-membri tal-Kumitat Eżekuttiv. Id-Deċiżjoni tistabbilixxi li l-Istati Membri konċernati għandhom jaqblu dwar il-membri ta’ l-Assemblea Ġenerali. Dan huwa implimentat fl-istadju tal-bidu tat-twaqqif ta’ l-RAC. Is-sitwazzjoni hija anqas ċara fil-każijiet fejn organizzazzjonijiet ġodda japplikaw għas-sħubija ladarba RAC jkun diġà twaqqaf u qed jiffunzjona. Żewġ terzi tas-siġġijiet fl-Assemblea Ġenerali jridu jiġu allokati lir-rappreżentanti tas-settur tas-sajd u terz lir-rappreżentanti tal-gruppi ‘interessi oħra’. Ladarba RAC jiġi stabbilit, ikun diffiċli li tinżamm dan il-proporzjon. Pereżempju, jekk NGO tirtira, teoretikament għandhom jitkeċċew żewġ organizzazzjoni tas-sajd biex tinżamm il-proporzjon. Din ir-regola de facto tillimita wkoll l-għadd ta’ membri, u tista’ tipprevjeni sajjieda jew organizzazzjonijiet b’interess dirett milli jingħaqdu. Ir-regola tal-kompożizzjoni attwali għandha għalhekk titbiddel, filwaqt li jkun żgurat li jitħarsu d-drittijiet tal-gruppi kollha, partikolarment meta jinħatru r-rappreżentanti fuq il-Kumitat Eżekuttiv. - Il-Kumitat Eżekuttiv Dan huwa l-aktar korp importanti f’RAC, minħabba li jimmaniġġja x-xogħol u jadotta r-rakkomandazzjonijiet. L-għadd ta’ siġġijiet huwa limitat għal 24. Bħal fl-Assemblea Ġenerali, żewġ terzi tas-siġġijiet huma allokati lis-settur tas-sajd u terz lill-gruppi ‘interessi oħra’. Is-sistema attwali taħdem b’mod sodisfaċenti għall-maġġoranza ta’ l-RACs. Madankollu, żewġ RACs (l-RAC tad-Distanzi Twal u l-RAC tal-Mediterran) jidhru li għandhom problemi kbar biex jikkonformaw ma' din ir-regola, minħabba l-għadd kbir ta’ Stati Membri u organizzazzjonijiet tas-settur tas-sajd konċernati. Biex tiġi ttrattata din il-problema, jistgħu jitqiesu l-alternattivi li ġejjin: - L-għadd ta’ siġġijiet jistgħu jiżdied sa 30 b’deċiżjoni b’konsensus ta’ l-Assemblea Ġenerali, filwaqt li tinżamm il-proporzjon ta’ 2:1. Dan ikun jeħtieġ emenda għad-Deċiżjoni, u jkollu l-vantaġġ li joħloq aktar spazju għas-settur tal-qbid, filwaqt li jinżamm il-bilanċ attwali bejn l-interessi varji. Madankollu, hemm ir-riskju li kwalunkwe żieda fl-għadd tas-siġġijiet favur is-settur tal-qbid de facto tnaqqas aktar l-influwenza tal-gruppi ta’ interessi oħra, minħabba li diġà għandhom problemi biex jimlew is-siġġijiet allokati lilhom, minħabba n-nuqqas ta’ riżorsi; - L-għadd ta’ siġġijiet għandu jinżamm 24, imma l-RACs ikunu jistgħu jintroduċu fir-regoli proċedurali interni tagħhom sistema ta’ rotazzjoni fost l-organizzazzjonijiet mill-istess grupp ta’ interessi, sabiex għadd akbar ta’ organizzazzjonijiet ikunu jistgħu jokkupaw siġġu fuq il-Kumitat Eżekuttiv xi darba jew oħra. Ma hemm l-ebda konsensus fost il-partijiet konċernati f’dan l-istadju. Il-Kummissjoni għandha preferenza għat-tieni alternattiva imma hija miftuħa biex tiddiskuti alternattivi oħra, sakemm ma jitqallibx il-bilanċ attwali ta’ l-interessi. Filwaqt tirrikonoxxi li l-RACs għandhom ikunu komposti prinċipalment minn sajjieda, il-Kummissjoni temmen ukoll li parteċipazzjoni effikaċi mill-interessi l-oħra kollha hija essenzjali għall-funzjonament xieraq ta’ l-RACs kif maħsub mil-leġiżlatur Komunitarju. Rappreżentazzjoni inadegwata tal-partijiet konċernati tista’ twassal l-RACs biex jiffukaw fuq kwistjonijiet tekniċi li huma ta’ interess biss għas-settur tal-qbid. Biex jitħeġġu gruppi ta’ interess oħra biex jissieħbu f’RACs, id-diskussjonijiet għandhom jinkludu suġġetti usa’ bħalma huma l-ekotikkettjar u x-xejriet tas-suq. 2.2.4. Il-proċeduri operattivi It-teħid tad-deċiżjonijiet fi ħdan l-RACs jrid ikun trasparenti. Ir-rwoli tal-gruppi ta’ ħidma u l-Kumitat Eżekuttiv għandhom jiġu ddefiniti b’mod ċar. Il-multiplikazzjoni tal-gruppi mmirati ma għandhiex twassal għal anqas trasparenza. Meta jkollhom l-opportunità għal konsultazzjoni bil-miktub, l-RACs għandhom jiżguraw li l-membri kollha konċernati jirċievu l-informazzjoni rilvanti. Id-deċiżjonijiet għandhom jittieħdu b’konsensus kull fejn possibli. Jekk le, referenza ċara għall-opinjonijiet dissidenti għandha tiġi annessa mal-parir trażmess lill-Kummissjoni. Il-minuti tal-laqgħat jridu jkunu disponibbli għal kulħadd. Dawn ir-regoli ġeneralment jitħarsu mill-RACs, imma għandu jiġi żgurat segwitu aktar sistematiku. Huwa essenzjali li l-membri kollha u l-pubbliku jiġu mgħarrfa dwar l-attività ta’ l-RACs. Minħabba l-kumplessità tal-kwistjonijiet diskussi u x-xogħol dejjem jiżdied, hemm riskju li l-RACs jistgħu jinqatgħu mill-livelli l-aktar bażiċi u jiżviluppaw eżistenza indipendenti, u jżommu l-informazzjoni għal ċirku żgħir ta’ nies magħmul prinċipalment minn membri tal-Kumitat Eżekuttiv. Dawn ta’ l-aħħar jridu jirrappreżentaw il-kostitwenzi tagħhom stess u ma jaġixxux bħala esperti indipendenti. Biex tiġi ttrattata din il-problema, l-RACs ħadu għadd ta’ inizjattivi pożittivi, bħall-iżvilupp ta' siti web utli fejn id-dokumenti kollha jkunu disponibbli, it-twassil ta’ ittri ta’ informazzjoni kull ġimgħa lill-membri, u t-tħejjija ta’ stqarrijiet għall-istampa. Xi RACs ippruvaw iżidu l-attendenza fl-assemblej ġenerali billi jorganizzaw il-laqgħat fil-portijiet tas-sajd jew billi jwaqqfu "spazju għat-taħditiet". Dawn l-inizjattivi pożittivi għandhom jitkomplew u jittejbu. L-RACs ma jistgħux jipprovdu traduzzjoni u interpretazzjoni fil-lingwi kollha tal-membri tagħhom. Madankollu, jkollhom jiggarantixxu kemm jista’ jkun aċċess indaqs għall-informazzjoni. Huwa f’idejn il-membri ta’ l-RAC biex jiddefenixxu regoli xierqa għat-traduzzjoni/interpretazzjoni u jallokaw sehem adegwat ta' fondi għal dawn l-iskopijiet. L-RACs huma korpi mmexxija minn partijiet konċernati. Huma għandhom jaqblu dwar ir-regoli operattivi tagħhom, fi ħdan il-qafas ġenerali Komunitarju. Madankollu, jidher li r-regoli proċedurali interni ma humiex dejjem dettaljati biżżejjed biex jiġu evitati kunflitti fl-interpretazzjoni, jipprovdu soluzzjonijiet u garanziji ta’ bilanċ fost gruppi differenti. Pereżempju, inqalgħu problemi dwar it-talbiet għall-sħubija, in-nuqqas ta’ ħlas ta’ miżata ta’ sħubija, eċċ. Ir-rwol tas-segretarjat huwa essenzjali f’dan ir-rigward biex jiżgura l-funzjonament effikaċi ta’ l-RACs, u dan għandu jkun rifless fl-istatuti tagħhom. Il-Kummisjoni tista’ tipproponi linji gwida għall-RACs ibbażati fuq l-aqwa prassi. 2.3. Parteċipazzjoni minn mhux membri Spiss għall-laqgħat ta’ RAC jattendu xjentisti biex jispjegaw parir mogħti mill-Kunsill Internazzjonali għall-Esplorazzjoni tal-Baħar ( International Council for the Exploration of the Sea , ICES) u jikkummentaw dwar id-dejta. Il-Memorandum ta’ Qbil (MoU) il-ġdid bejn il-Kummissjoni u l-ICES ifformalizza l-arranġamenti ad hoc preċedenti għall-parteċipazzjoni xjentifika fil-laqgħat mal-partijiet konċernati u viċeversa. Id-definizzjoni ta’ xjentisti fid-Deċiżjoni tista’ titwessa’ biex tinkludi esperti oħra bħal ekonomisti. L-involviment ta’ l-Istati Membri jvarja. Uħud huma attivi aktar minn oħrajn, f’termini kemm ta’ attendenza tal-laqgħat kif ukoll ta’ appoġġ finanzjarju jew in natura . L-involviment attiv ta’ l-Istati Membri, kif previst fid-Deċiżjoni, se jkun kruċjali għas-suċċess ta’ l-RACs. Il-Kummissjoni tipprovdi l-RACs b’appoġġ finanzjarju u tassisti s-Segretarjati fil-ġestjoni tal-kofinanzjament tal-Komunità billi tagħti pariri dwar l-implimentazzjoni ta’ ftehimiet ta’ għotjiet u tar-Regolament Finanzjarju. L-esperti tal-Kummissjoni jattendu wkoll għal-laqgħat tal-gruppi ta’ ħidma fil-limiti tar-riżorsi disponibbli. Madankollu, il-Kummissjoni hija ta’ l-opinjoni li jista’ ma jkunx xieraq li l-uffiċjali tagħha jattendu għal-laqgħat kollha ta' l-RACs, u l-assenza tagħhom xi drabi tista' tiffaċilita diskussjoni aktar indipendenti. Aġenda qasira għandha tintbagħat minn qabel, u tindika l-aspettattivi ta' l-RAC fir-rigward tal-parteċipazzjoni tal-Kummissjoni. Il-parteċipazzjoni ta’ rappreżentanti minn pajjiżi terzi hija utli u għandha titħeġġeġ, minkejja li tista’ tkun ristretta meta jiġi diskuss il-potenzjal tal-pożizzjonijiet ta’ l-UE fin-negozjati ma’ pajjiżi terzi. In-nuqqas ta’ kwalunkwe arranġament reċiproku joħloq żbilanċ fil-livell tal-qsim ta’ l-informazzjoni. Għandha tingħata kunsiderazzjoni għan-negozjati ta' l-aċċess reċiproku mill-RACs għal-laqgħat tal-partijiet konċernati ekwivalenti f’pajjiżi terzi. Id-Deċiżjoni tipprevedi li l-Kumitat Konsultattiv dwar is-Sajd u l-Akkwakultura (ACFA) jattendi għal-laqgħat ta’ l-RACs. L-ACFA huwa t-tieni pilastru tal-governanza tal-PKS. Koordinazzjoni tajba ma’ l-ACFA hija neċessarja biex tiġi evitata d-duplikazzjoni tax-xogħol, imma d-diviżjoni tar-responsabbiltajiet fost l-RACs u l-ACFA ma hijiex dejjem ċara. Id-diviżjoni tax-xogħol ta' l-RAC u l-ACFA fi kwistjonijiet reġjonali u orizzontali rispettivment tista’ tkun simplistika, minħabba li jista’ jkun hemm dimensjonijiet ‘reġjonali’ leġittimi għall-kwistjonijiet bħas-simplifikazzjoni, TACs u kwoti, miżuri tekniċi, eċċ. Bl-istess mod, il-parir mill-RACs jista’ jkollu implikazzjonijiet ta’ applikazzjoni ġenerali. Il-Kummissjoni għandha toħroġ evalwazzjoni tal-prestazzjoni ta’ l-ACFA u strumenti finanzjarji relatati sa Ġunju 2008. Waħda mill-kwistjonijiet li għandhom jiġu diskussi wara din l-evalwazzjoni hija l-kooperazzjoni bejn l-ACFA u l-RACs u r-rwoli rispettivi tagħhom. 3. Il-kontribut ta’ l-RACs għall-proċess tat-teħid tad-deċiżjonijiet fil-PKS 3.1. Xejriet ġenerali: djalogu mtejjeb ma’ u bejn il-partijiet konċernati L-RACs wasslu aċċess aħjar għall-informazzjoni u għarfien aħjar tad-deċiżjonijiet meħuda fil-livell Ewropew. Permezz tagħhom, il-proposti l-ġodda ġew ippreżentati lill-partijiet konċernati, li wkoll għandhom aċċess għall-programm ta’ ħidma tal-Kummissjoni, biex ikunu jistgħu jorganizzaw l-aġenda tagħhom kif xieraq u jitolbu informazzjoni kumplimentari. L-RACs huma rappreżentati fuq il-bord konsultattiv ta’ l-Aġenzija Komunitarja għall-Kontroll tas-Sajd u huma involuti f’ħidmietha[5]. Il-fluss ta’ l-informazzjoni huwa wkoll minn isfel għal fuq, u l-membri ta’ l-RACs jipprovdu lill-Kummissjoni kontribut utli dwar ir-realtajiet lokali. L-RACs għenu wkoll fil-ħolqien tan-netwerks reġjonali fejn l-esperjenzi u l-ideat jiċċirkolaw b'aktar faċilità. L-RACs saru parteċipanti attivi fil-PKS. L-għadd ta’ rakkomandazzjonijiet lill-Kummissjoni qed jiżdied, l-istess bħall-għadd ta’ laqgħat/seminars (l-Anness 2). Bosta rakkomandazzjonijiet saru b’reazzjoni għat-talbiet mill-Kummissjoni, imma l-RACs spiss jieħdu l-inizjattiva u jorganizzaw avvenimenti u gruppi ta’ ħidma dwar kwistjonijiet bħad-drittijiet ibbażati fuq il-ġestjoni jew il-kontroll u l-infurzar[6]. F’għadd ta' każijiet RACs organizzaw seminars konġunti jew stiednu RACs oħra biex jattendu l-laqgħat tagħhom[7]. Barra minn hekk, xi RACs qed juru interess fid-diskussjoni ta’ kwisjonijiet ta’ politika marittima[8]. Il-Kummissjoni ma hix l-unika utent aħħari tal-parir ta' l-RACs, li ngħadda wkoll lill-Istati Membri fid-diskussjonijiet fil-Kunsill tal-Ministri u mill-Membri tal-Parlament Ewropew (MEPs). L-RACs attendew ukoll diversi laqgħat organizzati mill-MEPs. Xi Stati Membri utilizzaw ukoll il-laqgħat ta’ l-RACs biex jiddiskutu mal-partijiet konċernati kwistjonijiet tal-PKS, bħalma huma t-tqassim taż-żoni tal-baħar protetti. Kumplessivament, l-RACs għenu biex itaffu l-ostilità lejn il-PKS, u b'hekk ġew ffaċilitati aktar il-kuntatti diretti bejn il-partijiet konċernati, l-uffiċjali ta’ l-UE, l-Istati Membri u x-xjenzati. Madankollu, l-RACs għadhom għaddejjin minn proċess ta’ tagħlim. Sabiex jaqblu fir-rigward tar-rakkomandazzjonijiet komuni, il-partijiet konċernati l-ewwel jeħtieġu li jsiru jafu aħjar lil xulxin u jiżviluppaw metodi ġodda tax-xogħol. Xi RACs ibbenefikaw mill-inizjattivi reġjonali eżistenti, filwaqt li f’oqsma/setturi oħra, dawn l-istrutturi huma mingħajr preċedent u għalhekk jiffaċċjaw sfidi serji ta' żvilupp tal-kapaċitajiet. Dan jispjega għaliex l-RACs ma kinux stabbiliti kollha f’salt u ma żviluppawx l-attivitajiet tagħhom bl-istess ritmu. 3.2. Segwitu tal-parir ta’ l-RAC Skond l-Artikolu 7(3) tad-Deċiżjoni, il-Kummissjoni twieġeb għar-rakkomandazzjonijiet kollha ta’ l-RACs fi żmien tliet xhur u tindirizza l-kwistjonijiet kollha mqajma. It-tweġibiet tal-Kummissjoni jitqassmu fost il-membri ta’ l-RACs u bosta drabi jittellgħu fuq is-siti web ta’ l-RACs. Meta tikkonsulta lill-RACs, il-Kummissjoni tfittex partikolarment kummenti prattiċi li jistgħu jgħinuha tqis b’mod aktar effettiv ir-realtajiet reġjonali u lokali, jew dawk marbuta ma’ sajd speċifiku. F'dan ir-rigward, il-kwalità u l-prontezza tal-parir ta' l-RACs tjiebu maż-żmien. Xi RACs issottomettew pariri partikolarment sodi dwar pjanijiet ta' ġestjoni fit-tul, u l-Kummissjoni qieset dawn ir-rakkomantazzjonijiet. Madankollu, kien hemm każijiet fejn il-Kummissjoni ma kinitx f’pożizzjoni li ssegwi l-parir ta’ l-RAC. Xi RACs ilmentaw li, meta tinnegozja ma' terzi pajjiżi, il-Kummissjoni tonqos milli ssegwi r-rakkomandazzjonijiet ta' l-RAC adottati b'konsensus. Madankollu, f’tali negozjati, il-Kummissjoni ma tistax timponi l-pożizzjoni tagħha unilateralment imma tkun trid tilħaq kompromess mal-kontopartijiet tagħha. Xi drabi, il-pariri ta’ l-RACs ħtieġu azzjoni lil hinn mill-kompetenzi tal-Kummissjoni. Il-kontribut ta' l-RACs fil-proposti dwar it-TACs u l-kwoti huwa każ wieħed daqshekk diffiċli. Dan l-eżerċizzju annwali jista’ jwassal is-settur tal-qbid biex jiffoka aktar fuq l-interessi immedjati, li konsegwentement jagħmluha diffiċli għall-membri ta' l-RAC biex jilħqu konsensus. Tabilħaqq, diversi organizzazzjonijiet ambjentali rtiraw mid-diskussjonijiet u rrifjutaw li jadottaw il-proposti ta’ l-RAC dwar din il-kwistjoni. F’diversi okkażjonijiet, minkejja s-sottomisssjonijiet tard, il-Kummissjoni qieset ir-rakkomandazzjonijiet ta’ l-RAC matul in-negozjati finali ma' l-Istati Membri. Is-segwitu tal-Kummisjoni għall-parir ta’ l-RAC jiddependi fuq kemm il-parir ikun kompatibbli ma’ l-għanijiet tal-PKS u s-sajd sostenibbli. Dan huwa l-kriterju li tuża l-Kummissjoni meta tevalwa parir ta’ l-RAC, u mhux jekk il-parir kienx ibbażat fuq konsensus. Il-Kummissjoni spjegat kemm-il darba li ma tistax issegwi rakkomandazzjonijiet mill-RAC meta dawn ikunu konsiderevolment imbiegħda mill-parir xjentifiku jew jikkontradixxu obbligi internazzjonali jew pjanijiet Komunitarji ta’ ġestjoni fit-tul. Il-Kummissjoni tirrikonoxxi li teħtieġ li tistabbilixxi linji gwida ċari, li jindikaw il-punti ta’ riferiment użati biex tiġi evalwata l-kwalità tal-parir ta’ l-RAC. Il-Kummissjoni qed taħseb biex tiżviluppa punti ta’ riferiment bħal dawn biex tiggwida l-RACs f’ħidmiethom, u se torganizza sessjonijiet annwali ta’ aġġornament ma RACs individwali biex tiddiskuti s-segwitu tal-parir tagħhom. 3.3. Modi possibli biex tittejjeb il-kwalità u l-prontezza tal-parir ta’ l-RAC L-RACs jeħtieġu aktar żmien biex jikkonsultaw il-membri tagħhom kif xieraq, jiċċirkolaw il-proposti u jiġbru l-evidenza. Il-proċess ta' antiċipazzjoni jipprovdi aktar żmien għall-konsultazzjoni u diskussjoni max-xjentisti billi bosta mir-rakkomandazzjonijiet xjentifiċi huma disponibbli sa Lulju. Il-proċess tal-valutazzjoni ta’ l-impatt jista’ jgħin biex jittejjeb l-involviment tal-partijiet konċernati matul il-perjodu bikri tar-riflessjoni mill-Kummissjoni. Il-Kummissjoni se ttejjeb il-proċess ta’ ppjanar sabiex tagħti indikazzjonijiet aħjar u aktar bikrin lill-RACs u tippermettilhom jippjanaw xogħolhom u jistabbilixxu l-prijoritajiet. Id-dokumenti mibgħuta lill-RACs mill-Kummissjoni jistgħu jidhru tekniċi ħafna u diffiċli biex jiftehmu, speċjalment meta jkunu disponibbli f’lingwa waħda biss. Dan ixekkel il-konsultazzjoni diretta mas-sajjieda u jista’ jippreġudika l-bilanċ ta’ influwenza favur dawk ir-rappreżentanti li għandhom l-għarfien espert tekniku meħtieġ. Il-membri ta’ l-RAC xi drabi jħossuhom mitlufa fl-informazzjoni li tingħatalhom u ma jifhmux x’ikun mistenni minnhom. Il-Kummissjoni se tirrevedi l-metodi ta’ konsultazzjoni tagħha: id-dokumenti se jiġu abbozzati b’lingwaġġ aktar sempliċi u se jinkludu lista ta’ mistoqsijiet/kwistjonijiet speċifiċi li dwarhom il-Kummissjoni tkun qed tfittex il-parir ta’ l-RAC. Il-konsultazzjoni ma' l-RACs ma għandhiex tiffoka fuq kwistjonijiet immedjati li għandhom impatt ekonomiku immedjat. Dan sempliċiment jifred lill-membri ta’ l-RAC u jimbuttahom biex jippreġudikaw il-leġittimità tagħhom. Aktar milli jidħlu f’diskussjoni dwar iċ-ċifri tat-TAC għal stokkijiet individwali, pereżempju, il-Kummissjoni tippreferi li jkun hemm diskussjoni sistematika dwar il-prinċipji inklużi fl-Istqarrija ta' Politika annwali tagħha dwar l-opportunitajiet tas-sajd. L-RACs għandhom rwol importanti fid-dibattitu dwar kwistjonijiet strateġiċi fit-tul, bħall-pjanijiet ta’ ġestjoni fit-tul, ir-rimi lura jew l-approċċ ta’ l-ekosistema. Iż-żjara ta’ studju fin-Norveġja organizzata mill-Kummissjoni fl-2007 ippreżentat opportunitajiet interessanti fid-diskussjoni ta’ dawn il-kwistjonijiet mar-rappreżentanti ta’ l-RAC[9]. L-RACs ġew stabbiliti biex jieħdu l-opinjonijiet tal-partijiet konċernati dwar il-pariri xjentifiċi u l-alternattivi politiċi, mhux bħala sostituzzjoni għax-xjentisti. Madankollu, il-parir ta’ l-RACs għandu jkun imsejjes fuq l-aqwa evidenza disponibbli. L-MoU l-ġdid bejn l-ICES u l-Komunità Ewropea joffri opportunitajiet ġodda għal aktar kooperazzjoni bejn l-RACs u l-ICES permezz ta' preżentazzjonijiet tal-pariri ta' l-ICES, gruppi mmirati dwar pjanijiet ta’ ġestjoni fit-tul, gruppi ta’ ħidma dwar id-dejta, eċċ. Abbażi ta’ proposti mill-RACs, il-Kummissjoni tista’ wkoll tistaqsi lill-ICES biex iwettqu studji dwar każijiet speċifiċi. Din il-kooperazzjoni tista’ wkoll titwessa’ b’mod utli biex tinkludi l-ekonomisti u x-xjentisti soċjali mill-iSTECF. L-RACs se jkollhom ukoll aċċess aħjar għad-dejta skond ir-regoli l-ġodda dwar il-ġbir tad-dejta[10]. Dan huwa bla dubju ħolqa bejn il-kwalità u l-impatt tal-parir ta' l-RACs u l-kompożizzjoni ta' dawn il-korpi. Kompożizzjoni mifruxa li tinkludi bosta setturi hija l-aqwa garanzija ta’ parir tajjeb u bbilanċjat li hija f'konformità ma' l-għanijiet tal-PKS. 4. Konklużjoni Il-qafas legali attwali huwa ġeneralment sodisfaċenti, billi ppermetta l-ħolqien ta’ l-RACs u ggwida l-funzjonament tagħhom. Issa jista’ jkun hemm lok għal titjib jew kjarifika ta’ ċerti dispożizzjonijiet tad-Deċiżjoni abbażi ta’ l-esperjenza li nkisbet sal-lum. Il-Kummissjoni indikat fejn jistgħu jitqiesu tali bidliet u tixtieq tiddiskuti dawn il-kwistjonijiet mal-partijiet kollha interessati qabel eventwalment tipproponi emendi. Madankollu, għadd ta’ azzjonijiet jistgħu wkoll jiġu implimentati immedjatament biex itejbu l-funzjonament ta’ l-RACs mingħajr il-ħtieġa għal regoli ġuridiċi ġodda. Għalhekk il-Kummissjoni ser: - tħeġġeġ il-parteċipazzjoni ta’ firxa usa' ta’ partijiet interessati, billi tippromwovi l-immaġni u r-rwol ta’ l-organizzazzjoni; - ittejjeb l-aċċess ta’ l-RACs għall-evidenza u d-dejta xjentifika, sabiex ikunu jistgħu jibbenefikaw bis-sħiħ mill-MoU ma' l-ICES u mid-dispożizzjonijiet tar-regolament il-ġdid dwar il-ġbir tad-dejta; - tinvolvi l-RACs fir-riflessjoni dwar l-iżvilupp fit-tul tal-PKS, inkluż permezz ta’ żjarat ta’ studju apposta; - ittejjeb il-proċess ta’ konsultazzjoni billi tinvolvi l-RACs fi stadju ktar bikri, billi tagħtihom biżżejjed żmien biex iwieġbu u tipprovdihom b’dokumenti aktar ċari u b’aċċessibbiltà eħfef; - tipproponi valuri kumparattivi biex ittejjeb il-konsistenza tal-parir ta’ l-RACs ma’ l-għanijiet tal-PKS. Il-Kummissjoni se tikkunsidra wkoll li torganizza laqgħat annwali ta’ aġġornament ma' l-RACs biex tiddiskuti s-segwitu tal-parir tagħhom; - ittejjeb il-viżibbiltà ta’ l-RACs permezz tas-sit web tal-Kummissjoni; kif ukoll, - tipproponi linji gwida dwar ir-regoli ta’ proċedura u ġestjoni finanzjarja tal-kofinanzjament Komunitarju. Għadu kmieni wisq biex isir kwalunkwe ġudizzju aħħari fuq l-RACs, minħabba li kull RAC jinsab fi stadju differenti ta’ żvilupp u jkollu jaħdem f’kundizzjonijiet tassew differenti. Madankollu, minkejja d-diffikultajiet li nqalgħu fil-fażi tal-bidu, l-RACs diġà taw kontribut pożittiv lejn l-iżvilupp tal-PKS. Il-Kummissjoni se tisma' l-opinjonijiet tal-Parlament Ewropew, tal-Kunsill u l-partijiet konċernati qabel tipproponi kwalunkwe emendi għall-qafas ġuridiku attwali. ANNESS 1 – RACs operattivi (01/01/2008) RAC tal-Baħar tat-Tramuntana | RAC Pelaġiku | RAC ta’ l-Ilmijiet tal-Majjistral | RAC tal-Baħar Baltiku | RAC tal-Flotta tad-Distanzi Twal | RAC ta’ l-ilmijiet tax-Xlokk | Ħolqien: | fl-1 ta’ Novembru 2004 | fis-16 ta’ Awissu 2005 | fis-26 ta’ Settembru 2005 | fit-13 ta’ Marzu 2006 | fit-30 ta’ Marzu 2007 | fid-9 ta’ April 2007 | Sede: | Aberdeen, ir-Renju Unit | Rijswijk, l-Olanda | Dublin, l-Irlanda | Copenhagen, id-Danimarka | Madrid, Spanja | Lorient, Franza | Stati Membri konċernat: | 9 - il-Belġju, id-Danimarka, il-Ġermanja, Spanja, Franza, l-Olanda, l-Polonja, l-Iżvezja, u r-Renju Unit. | 10 - id-Danimarka, il-Ġermanja, Spanja, Franza, l-Irlanda, l-Olanda, l-Polonja, il-Portugall, l-Iżvezja, u r-Renju Unit. | 6 - il-Belġju, Spanja, Franza, l-Irlanda, l-Olanda, u r-Renju Unit | 8 - id-Danimarka, il-Ġermanja, l-Estonja, il-Latvja, il-Litwanja, il-Polonja, il-Finlandja u l-Iżvezja | 12 - id-Danimarka, il-Ġermanja, l-Estonja, Spanja, Franza, l-Irlanda, l-Italja, il-Litwanja, l-Olanda, il-Polonja, il-Portugall, u r-Renju Unit | 5 - il-Belġju, Spanja, Franza, Portugall u l-Olanda | President: | Hugo Andersson | Iain MacSween | Sam Lambourn | Reine Johansson | Antonio Cabral | Victor Badiola | Membri: | 32 | 60 | 55 | 42 | 72 | 115 | Sit web: | http://www.nsrac.org | http://www.pelagic-rac.org | http://nwwrac.org/ | http://www.bsrac.org | http://www.ccr-s.eu | ANNESS 2 - Statistika dwar l-attività ta' l-RACs Rakkomandazzjonijiet ta' l-RACs mibgħuta lill-Kummissjoni [pic] Laqgħa ta' l-RACs [pic] [1] L-Artikoli 31 u 32 tar-Regolament tal-Kunsill Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd, ĠU. L 358 31.12.2002, p.59-80 [2] ĠU L 256, 03.08.2004, p. 17-22. [3] Id-Deċiżjoni tal-Kunsill Nru 2007/409/KE tal-11 ta’ Ġunju 2007, ĠU L 155, 15.06.2007, p. 68-70. [4] L-evalwazzjoni tal-Kummissjoni ssejset fuq l-esperjenza tagħha dwar il-funzjonament ta’ l-RACs u r-riżultati tal-kwestjonarju li ntbagħat lill-Istati Membri u l-RACs f’Diċembru 2006. [5] Ir-Regolament tal-Kunsill Nru 768/2005/KE tas-26 ta' April 2005 (ĠU L 128, 21.05.2005, p. 1-14) [6] Pereżempju, il-Konferenza ta’ l-RAC tal-Baħar Baltiku dwar il-Kontroll u l-Konformità (Marzu 2007) [7] Pereżempju, il-laqgħa ta’ l-RACs konġunti dwar iż-żoni protetti tal-baħar lil hin mix-xatt (Marzu 2008) jew is-Simpożju ta’ l-RAC tal-Baħar tat-Tramuntana u l-Ilmijiet tal-Majjistral dwar l-irkupru tal-merluzz (Marzu 2007) [8] Diskussjonijiet dwar il-proġett tal-Fluss tat-Tramuntana fil-Baħar Baltiku [9] Il-Kummissjoni organizzat żjara ta’ studju fil-Kanada u l-Istati Uniti ta’ l-Amerika mal-partijiet konċernati ta’ l-UE fil-bidu ta’ Ġunju 2006 biex tara kif is-sistemi ta’ ġestjoni jaħdmu fil-prattika barra l-UE. Il-Presidenti mill-RACs flimkien ma' NGO involuta b’mod attiv fil-ħidma ta' l-RACs ġew mistiedna biex jipparteċipaw. Fl-2007, ġiet organizzata żjara ta’ studju fl-Iżlanda u n-Norveġja bil-għan li tiġi diskussa l-esperjenza tal-politika dwar l-iskart f’dawn iż-żewġ pajjiżi. [10] Ir-Regolament tal-Kunsill (KE) Nru 199/2008 tal-25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ dejta fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd